Приложение към Актуализираните ПУСНИФ-2026

**ПРАВИЛА ЗА ПРОВЕЖДАНЕ НА ПРЕГОВОРИ И СКЛЮЧВАНЕ НА СПОРАЗУМЕНИЯ ЗА ФИНАНСИРАНЕ НА ПРОЕКТНИ ПРЕДЛОЖЕНИЯ ПО СЪВМЕСТНА ПРОГРАМА „ЕВРОСТАРС-3“**

1. **ОБЩИ ПОЛОЖЕНИЯ**

**Чл. 1.** Настоящите „Правила за провеждане на преговори и сключване на споразумения за финансиране на проектни предложения по Съвместна програма „Евростарс-3“ (Правилата) се изготвят на основание чл. 57, ал. 5, във връзка с чл. 10, ал. 7 от Актуализираните правила за управление на средствата на Националния иновационен фонд (ПУСНИФ) и уреждат кандидатстването, оценката на постъпилите проектни предложения, класирането, както и изпълнението и мониторинга на сключените споразумения в рамките на Съвместна програма „Евростарс-3“.

**Чл. 2.** Целта на Съвместната програма „Евростарс-3“ е да осигури финансиране за пазарно ориентирани научни изследвания и експериментално развитие с активното участие на малки и средни предприятия, осъществяващи научно-развойна дейност. Програмата е съвместна инициатива на Еврика и Европейската комисия (ЕК).

**Чл. 3.** Съгласно подписаното Споразумение между Република България и Асоциация Еврика АИСБЛ, ратифицирано със Закон в сила от 28.07.2023 г., обн. ДВ. бр. 65 от 28 Юли 2023 г., Националният иновационен фонд (Фонда) в качеството си на Национална финансираща институция ще финансира проекти по Съвместна програма „Евростарс-3“.

**Чл. 4.** Съгласно Решение на Министерски съвет (РМС) № 350/09.05.2023 г., РМС № 351/09.05.2023 г. разходите за финансирането на българските организации, участващи в проекти на Съвместна програма „Евростарс-3“/инициативата Еврика, са за сметка на бюджета на Националния иновационен фонд (Фонда) и съгласно Актуализираните ПУСНИФ. Общият размер на средствата, предвидени за финансиране на проекти по Съвместна програма „Евростарс-3“ в годишния бюджет на схемата, е в размер на не по-малко от левовата равностойност на 500 000 евро.

1. **РЕД ЗА РЕАЛИЗИЦИЯ НА ПРОГРАМАТА**

**Чл. 5.** Редът за реализация на Съвместната програма „Евростарс-3“ е:

1. Обявяване на процедура за набиране на проектни предложения от Секретариата на Еврика;
2. Подаване на проектни предложения пред Секретариата на Еврика;
3. Извършване на проверка за допустимост от Секретариата на Еврика;
4. Извършване на проверка за правна и финансова жизнеспособност от Националния иновационен фонд;
5. Извършване на централизирана оценка на постъпилите проектни предложения от независими експерти към Секретариата на Еврика /Секретариат/;
6. Изготвяне на първо класиране - Списъкът на класираните проекти, одобрен от Групата на високо равнище на инициативата Еврика, се изпраща от Секретариата на Еврика до Националния иновационен фонд;
7. Публикуване от Националния иновационен фонд на Обявление за откриване на конкурсна сесия, за подаване на конкурсна документация от класираните проекти от Групата на високо равнище с български участник;
8. Подаване на конкурсната документация чрез Системата за управление на националните инвестиции (СУНИ), а след мигриране на данните и функционалностите в Информационната система за управление и наблюдение на средствата от ЕС (ИСУН) от одобрените от „Групата на високо равнище“ български участници, съгласно настоящите правила и Актуализираните правила за управление на средствата на Националния иновационен фонд“ (ПУСНИФ);
9. Проверка за административно съответствие и допустимост от страна на Дирекция „Програмни дейности“ в Националния иновационен фонд на представената конкурсна документация и допускане или недопускане на кандидатите за участие във финансова оценка на проектните предложения;
10. Извършване на проверка за законосъобразност на извършената оценка по реда чл. 12 и чл. 38 от Актуализираните ПУСНИФ, на отхвърлените проектни предложения на етап оценка за административно съответствие и допустимост от Звеното за контрол;
11. Публикуване на Списък с проектните предложения, отхвърлени на етап оценка за административно съответствие и допустимост, с посочване на мотивите за това и списък на успешно преминалите на този етап на оценка, одобрени със заповед на управителя на Фонда;
12. Извършване на финансова оценка на бюджета на проектните предложения от Дирекция „Програмни дейности“;
13. Изготвяне на Протокол за класиране на проектните предложения от директора на Дирекция „Програмни дейности“;
14. Предоставяне на Протокола по т. 13 от директора на Дирекция „Програмни дейности“ на управителя на Фонда, съдържащ окончателното класиране на проектните предложения;
15. Извършване на проверка за законосъобразност от Звеното за контрол по реда на чл. 12 и чл. 41 от Актуализираните ПУСНИФ;
16. Предоставяне на изготвения Протокол по т. 13 от настоящите правила от управителя на Фонда на Изпълнителния съвет на Фонда за одобрение;
17. Изготвяне на второ класиране - Утвърждаване с решение на управителя на Фонда на одобрения от Изпълнителния съвет на Фонда Протокол с класираните и отхвърлени проекти в конкурсната сесия;
18. Подписване на Споразумения за финансиране с класираните кандидати;
19. Отчитане изпълнението на сключените споразумения и извършване на мониторинг и финансов контрол от страна на Дирекция „Програмни дейности“ и независими експерти към Фонда;
20. Подписване на протокол за приемане на крайния резултат по проекта и приключване на договорните отношения;
21. **УСЛОВИЯ ЗА КАНДИДАТСТВАНЕ**

**1. КАНДИДАТСТВАНЕ ПРЕД СЕКРЕТАРИАТА НА ЕВРИКА**

**Чл. 6.** Изискуемата информация по въпросите, свързани с условията за кандидатстване пред Секретариата на Еврика, критериите за допустимост, оценката и класирането по Съвместна програма „Евростарс-3“, както и методите за подаване на конкурсната документация се публикуват на интернет страницата на инициативата: <https://www.eurekanetwork.org/>, както и на официалната интернет страница на Фонда. Подаването на проектно предложение се извършва на интернет адрес: <https://myeureka.io/#/login>.

**Чл. 7.** **(1)** След предоставяне от инициативата Еврика на списъка с класираните проекти, одобрени от Групата на високо равнище, на Националния иновационен фонд, Фондът публикува на официалната си интернет страница. Обявление за откриване на конкурсна сесия за подаване на конкурсна документация от класираните проекти с български участник.

**(2)** В обявлението по ал. 1 се определя срок за представяне на изискуемите документи, който не може да бъде по-кратък от **7 (седем) работни дни.**

**2. КАНДИДАТСТВАНЕ ПРЕД НАЦИОНАЛНИЯ ИНОВАЦИОНЕН ФОНД**

**Допустими кандидатиЧл. 8. (1)** Съгласно изискванията на Актуализираните ПУСНИФ, допустими кандидати по Съвместна програма „Евростарс-3“ са предприятия-юридически лица, търговци, регистрирани в България по смисъла на Търговския закон и организации за научни изследвания и разпространение на знания, регистрирани в България.

**(2)** Изискването е в проект по Програма „Евростарс-3“ да участват най-малко две юридически лица от различни страни членки или най-малко едно юридическо лице от страна членка и едно юридическо лице от асоциирана страна членка. Водещият партньор трябва да е от страна - членка на инициативата Еврика.

**(3)** Водещ партньор трябва да е малко или средно предприятие, работещо в сферата на научноизследователската и развойната дейност (НИРД).

**(4)** Допустими дейности: във всяка една област на науката и техниката (само за граждански цели).

**Продължителност на проектите**

**Чл. 9. (1)** Продължителността на проектите по Съвместна програма „Евростарс-3“ е **до 36 месеца**. До две години от успешното приключване на проекта, полученият краен резултат, продукт или услуга трябва да бъде защитен като индустриална собственост, внедрен на практика /в производство/ реализиран на пазара.

**(2)** Всеки кандидат сам определя периодите през които ще се отчита пред Националния иновационен фонд, като продължителността на всеки отчетен период е задължително да бъде на всеки **от 3 до 6 месеца**.

**(3)** Срокът за изпълнение на проекта не може да бъде по-дълъг от срока за изпълнение на одобрения от Групата на високо равнище проект по инициатива Еврика/Съвместна програма „Евростарс-3“.

**Интензитет на помощта**

**Чл. 10.** Интензитетът на помощта се изчислява на основание изискванията на чл. 23 от Актуализираните ПУСНИФ, като максималният размер на БФП **за всеки един одобрен от Националния иновационен фонд български участник** в реализирането на проект по Съвместна програма „Евростарс-3“, е в размер на левовата равностойност на до 100 000 евро.

**Допустими разходи**

**Чл. 11.** Допустими разходи по Съвместна програма „Евростарс-3“ са тези, които отговарят на изискванията на чл. 25 – чл. 31 от Актуализираните ПУСНИФ.

**Конкурсна документация**

**Чл. 12.** **(1)** След подаването на апликационната форма, по реда на чл. 6 от настоящите Правила, пред Секретариата на Еврика и в случай на одобрение на проектното предложение от Групата на високо равнище на инициативата Еврика, българският участник следва да подаде чрез СУНИ/ИСУН и до Националния иновационен фонд следните документи:

1. **Приложение № 1** – Бюджет на научно - изследователски и развоен проект, попълнено по образец и представено във формат Мicrosoft /MS/Excel;

2. **Приложение № 2** - Споразумение за консорциум (документът се прилага в превод на български език);

3. **Приложение № 3** - Декларация за държавни/минимални помощи и финансиране/нефинансиране от други източници, попълнена по образец и подписана от представителя (законен или упълномощен) на кандидата;

4. **Приложение № 4** - Декларация за обстоятелства по чл. 3 и чл. 4 от Закона за малките и средните предприятия, попълнена по образец и подписана от представителя (законен или упълномощен) на кандидата;

5. **Приложение № 4.1** - Справка за обобщени параметри на предприятието, попълнена по образец и подписана от представителя (законен или упълномощен) на кандидата;

6. **Приложение № 5** - Декларация за обстоятелствата за допустимост по чл. 18 и чл. 20 от Актуализираните ПУСНИФ, попълнена по образец и подписана от представителя (законен или упълномощен) на кандидата;

7. **Приложение № 6** - Декларация за обстоятелствата по чл. 4, ал. 3 от Актуализираните ПУСНИФ, попълнена по образец и подписана от представителя (законен или упълномощен) на кандидата - организация за научни изследвания и разпространение на знания;

8. **Приложение № 7** - Декларация за осигуряване на финансиране на проект по Съвместна програма „Евростарс-3“, с която доказва финансовия си капацитет, попълнена по образец и подписана от представителя (законен или упълномощен) на кандидата;

9. **Приложение № 8** - Декларация за липса на задължения по чл. 162 ал. 2, т. 1 от ДОПК и за даване на съгласие данните на кандидата да бъдат предоставени от НАП по служебен път, попълнена по образец и подписана от представителя (законен или упълномощен) на кандидата;

10. **Приложение № 9** - Декларация за съгласие за предоставяне на данни от НСИ на Националния иновационен фонд по служебен път, попълнена по образец;

**(2)** Когато кандидатите подават декларация за наличие или не на факти и обстоятелства, носят наказателна отговорност в случай, че се окаже, че са подали декларация с невярно или неистинско съдържание. Фондът извършва служебна проверка на декларираните обстоятелства съобразно разпоредбите на „Правилник за оценка на проектни предложения по Съвместна програма „Евростарс-3“. В случай на сключено Споразумение и установяване на декларирани неверни факти и обстоятелства, Фондът автоматично прекратява същото и предприема незабавни действия по реда на ДОПК за възстановяване на неправомерно получената държавна помощ и/или декласира кандидата.

**(3)** Цялата конкурсна документация, форматът, в който следва да бъде представена, както и специфичните изисквания и реквизити, са изчерпателно изброени в „Правилник за оценка на проектни предложения по Съвместна програма „Евростарс-3“.

**Чл. 13. (1)** Конкурсната документация се подава от законния представител на кандидат, от адвокат с писмено изрично пълномощно или от друго лице, упълномощено с нотариално заверено изрично пълномощно, по електронен път чрез СУНИ/ИСУН, съобразно заложените изисквания и в определените срокове, посочени в Обявлението за откриване на конкурсната сесия. Документи, подадени по ред, различен от посочения, не се разглеждат.

**(2)** До приключване на приема по конкурсната сесия, всеки от класираните участници може да подаде само едно проектно предложение. В случай на подаване на повече от едно проектно предложение от участник, то всички подадени проектни предложения от този участник се отхвърлят и не подлежат на разглеждане.

**(3)** В случай на подадено проектно предложение до Секретариата на Еврика от двама или повече български участници, то всеки един от тях има задължение да подаде самостоятелно пред Националния иновационен фонд конкурсната документация по чл. 12 от настоящите правила.

1. **ОЦЕНКА НА ПРОЕКТНИТЕ ПРЕДЛОЖЕНИЯ**

**1. ОЦЕНКА ОТ СЕКРЕТАРИАТА НА ЕВРИКА**

**Чл. 14.** След подаване на апликационната форма за кандидатстване съобразно условията на т. III.1. от настоящите Правила пред Секретариата на Еврика, същият, подпомаган от Фонда и независими експерти към Секретариата, извършва оценка на подадените проектни предложения с български участници, съобразно обявените от Еврика критерии, общодостъпни на официалната страница на Еврика.

**2. ОЦЕНКА ОТ НАЦИОНАЛНИЯ ИНОВАЦИОНЕН ФОНД**

**Чл. 15. (1)** Постъпилите проектни предложения по Съвместна програма „Евростарс-3“ не се оценяват на етап техническа оценка, а само на етап оценка за административно съответствие и допустимост и етап финансова оценка от страна на Националния иновационен фонд.

**(2)** Оценката на постъпилите проектни предложения в Националния иновационен фонд по Съвместна програма „Евростарс-3“ се извършва от Дирекция „Програмни дейности“ на Фонда и включва:

1. Оценка за административно съответствие и допустимост;
2. Финансова оценка на бюджета на проекта.

**Чл. 16. (1)** Оценката за административно съответствие и допустимост се извършва по реда на чл. 38 от Актуализираните ПУСНИФ и съобразно критериите, заложени в „Правилник за оценка на проектни предложения по Съвместна програма „Евростарс-3“ от експерти от Дирекция „Програмни дейности“, определени със Заповед на управителя на Фонда.

**(2)** На всяко проектно предложение се извършва оценка за административно съответствие и допустимост от един експерт от Дирекция „Програмни дейности“ и един юрисконсулт чрез СУНИ/ИСУН.

**(3)** За извършване на оценката, директорът на Дирекция „Програмни дейности“ разпределя получените в срок проектни предложения чрез жребий (или друг обективен метод) на определените по ал. 1 лица, за което се изготвя „Разпределение на проектните предложения между членовете на Дирекция „Програмни дейности“ за извършване на оценка за административно съответствие и допустимост на постъпилите проектни предложения.При необходимост от преразпределение на проектни предложения се спазва същият ред.

**(4)** Юристите извършат проверка относно декларираните обстоятелства по точки от 9 до 11 от Раздел А на „Правилник за оценка на проектни предложения по Съвместна програма „Евростарс-3“ на разпределените им проекти. За резултатите от извършената проверка на всяко проектно предложение, определеният юрисконсулт изпраща направените от него констатации на електронната поща на съответния експерт от Дирекция „Програмни дейности“;

**(5)** В случай на констатирани липси или непълноти в представената документация, експертът от Дирекция „Програмни дейности“ изготвя „Искане за допълнителни документи“, което се съгласува с разпределения по същото проектно предложение юрисконсулт и се подписва от директора на Дирекция „Програмни дейности“;

**(6)** Всеки експерт от Дирекция „Програмни дейности“ носи отговорност за съдържанието на изготвеното от него искане по ал. 5, а юрисконсултите носят отговорност единствено за тази част от същото искане, касаеща извършената от тях проверка по ал. 4.

**(7)** Експертът от Дирекция „Програмни дейности“ изпраща изготвеното искане по ал. 5 на съответния кандидат от разпределените му проектни предложения чрез СУНИ/ИСУН;

**(8)** Експертът от Дирекция „Програмни дейности“/юрисконсултът може да изисква от кандидатите и допълнителна пояснителна информация (разяснения) и по всяко време да проверява декларираните от кандидатите данни, както и да изисква разяснения относно документите, представени съгласно изискванията на условията за кандидатстване по съответната процедура.

**(9)** Експертът от Дирекция „Програмни дейности“/юрисконсултът може да определи срок за отстраняване на нередовностите по-дълъг от една седмица в случай, че за тяхното отстраняване е необходим такъв. Този срок се прилага еднакво за всички кандидати.

**(10)** След приключване на оценката за административно съответствие и допустимост, всеки един експерт от Дирекция „Програмни дейности“ изготвя и предава на директора „Списък на проектните предложения, преминали на етап “Оценка за административно съответствие и допустимост" (ОАСД) на база на разпределените проектни предложения. Списъкът се подписва от експерта от Дирекция „Програмни дейности“ и от разпределените по проектните предложения юрисконсулти, с което потвърждават верността на попълнената информация**.**

**(11)** След приключване на оценката за административно съответствие и допустимост, всеки един от юрисконсултите изготвя и предава на директора „Списък на проектните предложения, отхвърлени на етап ОАСД на база разпределените му проектни предложения, като посочва мотивите за отхвърляне. Списъкът се подписва от юрисконсулта и от разпределените по проектните предложения експерти от Дирекция „Програмни дейности“, с което потвърждават верността на попълнената информация**.**

**Чл. 17.** Директорът наДирекция „Програмни дейности“ обобщава информацията в представените му „Списъци на проектните предложения, отхвърлени на етап „Оценка за административно съответствие и допустимост“ и предава същия на управителя на Фонда, който го предоставя на Звеното за контрол (ЗК) за извършване на контрол за законосъобразност.

**Чл. 18.** След окончателното съставяне на „Списък на проектните предложения, преминали на етап „Оценка за административно съответствие и допустимост“ и „Списък на проектните предложения, отхвърлени на етап ОАСД, управителя издава заповед за утвърждаването им. Същата се публикува на официалната интернет страница на Фонда, с което кандидатите се считат за уведомени. Заповедта може да бъде оспорвана/обжалвана по реда на АПК в 14 дневен срок от обявяването. Оспорването/обжалването не спира изпълнението на заповедта.

**Чл. 19. (1)** Към финансова оценка на бюджета на проекта се пристъпва след успешно премината оценка за административно съответствие и допустимост.

**(2)** Финансовата оценка на бюджетите на проектите се извършва по реда на чл. 40 от Актуализираните ПУСНИФ от експерти от Дирекция „Програмни дейности“.

**(3)** На всяко проектно предложение се извършва финансова оценка на бюджета от двама експерти (финансисти) от Дирекция „Програмни дейности“, които съставляват „екип“ за конкретно проектно предложение.

**(4)** За извършване на оценката директорът на Дирекция „Програмни дейности“ разпределя преминалите проектни предложения на етап ОАСД чрез жребий (или друг обективен метод), за което се изготвя „Разпределение на проектните предложения“ между експертите на Дирекция „Програмни дейности“ за извършване на финансова оценка на бюджетите на успешно преминалите проектни предложения на етап „Оценка за административно съответствие и допустимост“. При необходимост от преразпределение на проектни предложения се спазва същият ред.

**(5)** След преглед на бюджета и при необходимост от корекции, се изготвя окончателен бюджет с нанесени корекции.

**(6)** В случай, че заложените разходи по всяко бюджетно перо са над допустимите прагове, съобразно чл. 25 - чл. 31 от Актуализираните ПУСНИФ, се пристъпва към редукция на същите до привеждането им в допустимост (с изключение на тези по чл. 25, ал. 4 от Актуализираните ПУСНИФ).

**(7)** В случай на заложен разход в бюджетен ред към дадено бюджетно перо, недопустим съгласно изискванията на Актуализираните ПУСНИФ, то разходът по този бюджет ред следва да бъде прехвърлен в съответното перо, към което се отнася, или да бъде редуциран.

**(8)** В случай на необходимост, при прехвърляне на бюджетни редове в други пера, водещи до промяна в максималните допустими дялове по пера, се пристъпва към привеждане на бюджета в допустимост, като се извършва редукция на заложените разходи в перо „Разходи за персонал" в бюджета.

**(9)** След извършване на финансовата оценка на съответния бюджет в съответствие с настоящите правила и Актуализираните ПУСНИФ, експерт-финансистите от Дирекция „Програмни дейности“ изготвят:

1. формуляр за извършена финансова оценка на съответния бюджет на проект, изготвен от всеки експерт-финансист в електронен формат;
2. в случай на необходимост - коригиран бюджет на съответния проект, който се счита за окончателен.

**(10)** В случай на извършена корекция в бюджета на проект, екипът по ал. 3 изготвя уведомление от директора на Дирекция „Програмни дейности“ до кандидата относно извършената корекция, към което се прилага коригирания бюджет с искане за изразяване на съгласие или несъгласие със същия.

**(11)** В случай на извършена корекция в бюджета, кандидатът подава съгласие за същата във Фонда по електронен път чрез СУНИ/ИСУН, с което потвърждава по-нататъшното си участие в класирането на проекта.

**(12)** В случай, че кандидатът не е изразил съгласие за направените корекции в бюджета по настоящия член, проектът отпада от списъка с класираните проекти за финансиране. Неговото място се заема от следващия класиран в списъка проект.

**(13)** След приключване на финансовата оценка, всеки един екип изготвя и предава на директора на Дирекция „Програмни дейности“ „Списък на проектните предложения, преминали на етап финансова оценка“ и „Списък на проектните предложения, отхвърлени на етап финансова оценка“, изготвени на база на разпределените на екипа проектни предложения. Същите се подписват от разпределените по проектното предложение експерт-финансисти от Дирекция „Програмни дейности“.

1. **КЛАСИРАНЕ НА ПРОЕКТНИТЕ ПРЕДЛОЖЕНИЯ**

**1. ПЪРВО КЛАСИРАНЕ ОТ СЕКРЕТАРИАТА НА ЕВРИКА**

**Чл. 20.** Списъкът на класираните проекти се одобрява от Групата на високо равнище на инициативата Еврика и се предоставя на Фонда, в качеството му на Национална финансираща институция по инициатива Еврика/Съвместна програма „Евростарс-3“.

**2. ВТОРО КЛАСИРАНЕ ОТ НАЦИОНАЛНИЯ ИНОВАЦИОНЕН ФОНД**

**Чл. 21.** В случай на класиран проект от Секретариата на Еврика по чл. 20 от настоящите Правила, се публикува Обявлението по чл. 7, ал. 1, кандидатите подават своите проектни предложения пред Националния иновационен фонд на основание чл. 13, който от своя страна извършва оценка по реда на чл. 15 – чл. 19, на база което се изготвя второ окончателно класиране.

**Чл. 22. (1)** Директорът наДирекция „Програмни дейности“ обобщава резултатите от извършената административна и финансова оценка, като подготвя и представя на управителя на Фонда „Протокол за класиране на проектните предложения“, като прилага към него:

1. Списък на подадените проектни предложения;
2. Списък на проектните предложения, отхвърлени на етап оценка за административно съответствие и допустимост;
3. Списък на проектните предложения, отхвърлени на етап финансова оценка;
4. Списък на класираните проектни предложения;
5. Бюджетната рамка за финансиране на класираните проектни предложения;
6. Списък на проектните предложения, които могат да бъдат финансирани;
7. Резервен списък на допустимите за финансиране проектни предложения;

**(2)** Класирането на проектните предложения се изготвя съобразно класирането на Групата на високо равнище в низходящ ред до достигане на общия размер на годишния бюджет на схемата от левовата равностойност на 500 000 евро.

**(3)** В случай на достигане на лимита по ал. 2 и класиране на двама български участници, изпълняващи функцията на партньори по проектно предложение, подадено пред Секретариата на Еврика, класирането на участниците се извършва съобразно реда на подаване на конкурсната документация чрез СУНИ/ИСУН пред Националния иновационен фонд, т.е. първи по ред, първи по право.

**Чл. 23. (1)** Управителят на Фонда предава Протокола по чл. 22 от настоящите Правила на Звеното за контрол, за осъществяване на контрол за законосъобразност по реда на чл. 12, ал. 5 от Актуализираните ПУСНИФ, за което същото представя доклад с резултатите от извършената проверка.

**(2)** В случай, че в доклада се съдържат препоръки, се предприемат действията съгласно чл. 41, ал. 5 от Актуализираните ПУСНИФ.

**(3)** След окончателното изготвяне на Протокола по чл. 22 от настоящите Правила, същият се представя от управителя на Фонда на Изпълнителния съвет на Фонда за одобряване. В случай на констатиране на допуснати несъответствия при процедурата на оценка, Изпълнителният съвет на Фонда връща Протокола на управителя на Националния иновационен фонд, с указания за отстраняване на несъответствията.

**(4)** След одобряване на Протокола от Изпълнителния съвет на Фонда, управителя на Фонда издава решение с резултатите от извършената оценка, като същото се оповестява на интернет страницата на Фонда в срок до 3 работни дни, считано от деня, следващ деня на издаването му. Резултатите следва да бъдат публикувани не по-късно от 7 месеца след изтичане на срока за подаване на проектни предложения пред Националния иновационен фонд.

**(5)** Всички участници, които са подали проектни предложения, се считат за уведомени за резултатите от оценката с публикуване на решението по ал. 4.

1. **СПОРАЗУМЕНИЕ ЗА ФИНАНСИРАНЕ**

**Чл. 24.** С всички класирани кандидати, които могат да бъдат финансирани, съобразно бюджета за текущата година, се сключва споразумение за финансиране съобразно разпоредбите на чл. 42, чл. 49, чл. 55 – чл. 57 от Актуализираните ПУСНИФ.

1. **ИЗИСКВАНИЯ ПРИ ИЗПЪЛНЕНИЕ НА ПРОЕКТИТЕ**

**Чл. 25.** Всички изисквания, касаещи изпълнението на проекти пред Секретариата на Еврика се публикуват на интернет страницата на инициативата: <https://www.eurekanetwork.org/>.

**Чл. 26.** Детайлните правила за изпълнението на проекти пред Националния иновационен фонд, както и отчитането и одобряването на допустимите разходи, сa разписани в „Процедура за административно и финансово отчитане на проекти“ по Националния иновационен фонд, представляваща неразделна част от Актуализираните ПУСНИФ.

**ПРЕХОДНИ И ЗАКЛЮЧИТЕЛНИ РАЗПОРЕДБИ**:

**§1.** Настоящите правила се прилагат за класираните проекти с български участник по шеста, седма, осма и девета конкурсни сесии по Съвместна програма „Евростарс-3“.

**§2.** Настоящите Правила се изготвят на основание Актуализираните правила за управление на средствата на Националния иновационен фонд (ПУСНИФ) и представляват неразделна част от тях.

**§3.** За всички неуредени случаи в настоящите Правила, се прилагат разпоредбите на Актуализираните ПУСНИФ ведно, с прилежащите към тях документи.

**§4.** Термини и определения:

1. Инициативата Еврика е трансевропейска мрежа за пазарно-ориентирана изследователска и развойна дейност в областта на промишлеността. Тя подпомага конкурентоспособността на европейските фирми чрез развиването на международно сътрудничество, което води до създаването на контакти и изграждането на мрежи за иновации. Целта й е да постигне пазарна реализация на резултатите от висококачествената научноизследователска и развойна дейност и да използва мултиплициращия ефект от съвместната работа. Програма "Евростарс-3" е съвместна инициатива на Еврика и Европейската комисия. Програмата "Евростарс-3" предоставя възможност за съвместно национално и европейско финансиране на международни научноизследователски проекти.
2. Група на високо равнище (ГВН/HLG) – това е постоянният управителен орган на ЕВРИКА. Всяка страна-членка на инициативата и Европейската Комисия определя висш служител, който участва в заседанията на ГВН.
3. Секретариат на Еврика/Секретариата – Координира дейността и отговаря за стимулиране развитието на инициативата.